## Susana Camarero es reunix amb persones beneficiàries de la renda valenciana d’inclusió per a escoltar les seues propostes de millora i incloure-les en el nou model de la prestació

*** La Vicepresidència Segona està treballant per a transformar la renda valenciana d’inclusió en una prestació promocional, compatible amb el treball i amb itineraris d’acompanyament
* Camarero ha destacat la intenció del Consell de “tindre les portes obertes”, fer partícip la ciutadania i escoltar les seues aportacions**

La vicepresidenta segona i consellera de Serveis Socials, Igualtat i Habitatge, Susana Camarero, ha mantingut una reunió amb persones beneficiàries de la renda valenciana d’inclusió (RVI) per a escoltar les seues propostes de millora i poder incloure-les en el nou model de la prestació que està treballant la Conselleria.

Susana Camarero ha destacat la importància que té per a este Consell “tindre les portes obertes de l’Administració i escoltar la ciutadania”. No es tracta només de “bones intencions i de bons gestos”, sinó de “compromisos i de fets reals”, que milloren la situació actual de les persones més vulnerables de la Comunitat Valenciana.

La vicepresidenta segona ja va anunciar que des del departament del qual és titular s’està treballant en un nou model de l’RVI per a convertir-la en una “prestació promocional, compatible amb el treball i que permeta als seus beneficiaris tindre un itinerari d’acompanyament per a la seua inserció social o laboral”.

A parer seu, la renda “no pot ser només una prestació econòmica i assistencial”, per això, ha assegurat, “potenciarem els itineraris, simplificarem la gestió i agilitzarem i facilitarem tota la seua tramitació”.

En tot este camí, hi ha afegit Camarero, és fonamental la “participació activa de totes les parts implicades en l’RVI”, els equips tècnics, les entitats i, especialment, les persones beneficiàries de la prestació, “perquè són els qui millor coneixen les dificultats i les problemàtiques que es troben al llarg de tot el procés, i és necessari escoltar-los i tindre en compte les seues propostes de cara a la seua revisió i millora”.

Hui, després de la trobada amb les persones beneficiàries, la vicepresidenta segona s’ha reunit amb representants de les principals entitats del tercer sector que col·laboren amb la Conselleria en la gestió de l’RVI. En les dos trobades han participat també el secretari autonòmic de Família i Serveis Socials, Ignacio Grande, i el director general d’Inclusió i Cooperació al Desenvolupament, Pedro Carceller.

La setmana passada ja es va mantindre una primera reunió de treball amb els equips tècnics dels Serveis Socials municipals d’ajuntaments i mancomunitats de la Comunitat Valenciana, per a conéixer també la seua opinió sobre tot el procediment que comporta la concessió d’esta prestació.

En estos moments, hi ha 33.706 persones titulars de l’RVI a la Comunitat Valenciana i 67.074 persones beneficiàries.

Fecha: 27/10/2023